Document ID: 32001R2200

Komisijas Regula (EK) Nr. 2200/2001
(2001. gada 17. oktobris)
par pagaidu atļaujām izmantot barības piedevas
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām [1], kurā jaunākie grozījumi izdarīti ar Eiropas Parlamenta un Padomes Direktīvu 2001/46/EK [2], un jo īpaši tās 3., 9.e un 9.i pantu,
tā kā:
(1) Direktīvas 9.e panta 1. punktā un 9.i panta 1. punktā noteikts, ka pagaidu atļaujas jaunai piedevai vai piedevas jaunam lietojumam var piešķirt uz noteiktu laiku.
(2) Direktīvas 4. pantā noteikta šādu atļauju piešķiršanas procedūra.
(3) Daudzām piedevām pašlaik spēkā esošo atļauju derīguma termiņš beidzas 2001. gada 30. septembrī, un ir ieteicams to pagarināt līdz Direktīvā 70/524/EEK noteiktajam maksimālajam termiņam, kas ir līdz pilniem četriem gadiem kopš pagaidu atļaujas sākotnējās izsniegšanas vielām, par kurām pagaidu atļaujas izdotas saskaņā ar Direktīvas 70/524/EEK 9.e panta 1. punktu, un līdz pilniem pieciem gadiem vielām, kuras līdz 1998. gada 1. aprīlim iekļautas Direktīvas 70/524/EEK II pielikumā.
(4) Saskaņā ar šo regulu pagaidu atļaujas piešķir uz noteiktu laiku, neierobežojot iespējas tās jebkurā laikā atcelt saskaņā ar Direktīvas 9.m un 11. pantu.
(5) Turklāt atļaujas antibiotiku izmantošanai par barības piedevām pašlaik tiek pārskatītas, ņemot vērā sekas, kādas var būt antibiotiku izmantošanai barības piedevās saistībā ar šo vielu terapeitisko iedarbību uz cilvēku organismu, kā arī faktu, ka Zviedrijas Karaliste savā teritorijā aizliegusi visu antibiotiku lietošanu par barības piedevām, pamatojoties uz direktīvas 11. pantu un Zinātniskās vadības komitejas mikrobu rezistences jautājumos 1999. gada 28. maijā, 2001. gada 10. un 11. maijā pieņemtajiem atzinumiem.
(6) Pagaidu atļauju derīguma termiņa pagarinājums jāuzskata par tīri administratīvu pasākumu, kurā neietilpst attiecīgo piedevu atkārtota izvērtēšana.
(7) Saprotamības un saskaņotības labad uz visām tām barības piedevu pagaidu atļaujām kopā, kuru termiņš nedrīkst pārsniegt četrus vai piecus gadus, attiecina šo regulu.
(8) Ar šo Komisijas regulu aizstāj Komisijas 2000. gada 27. novembra Regulu (EK) Nr. 2697/2000 par pagaidu atļaujām izmantot barības piedevas [3]; tāpēc ir jāatceļ Regula (EK) Nr. 2697/2000.
(9) Tā kā pagaidu atļauju termiņš piedevām beidzies 2001. gada 30. septembrī; tāpēc šī regula ir jāpiemēro no 2001. gada 1. oktobra.
(10) Šajā regulā paredzētie pasākumi ir saskaņā ar Barības pastāvīgās komitejas atzinumu,
IR PIEŅĒMUSI ŠO REGULU.
1. pants
Šīs regulas pielikumā minētās piedevas pagaidām atļauts izmantot saskaņā ar Direktīvu 70/524/EEK, ievērojot šajā pielikumā noteiktos nosacījumus.
Ar šo Regulu (EK) Nr. 2697/2000 atceļ.
2. pants
Šī regula stājas spēkā nākamajā dienā pēc publicēšanas Eiropas Kopienu Oficiālajā Vēstnesī.
To piemēro no 2001. gada 1. oktobra.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 17. oktobrī

Labels: 0
3
17
6